Pensjon under juletreet - Storebrand
Pressemelding • des 05, 2015 08:00 CET
IKEA gir lojale ansatte julebonus i form av ekstra pensjonssparing. – En utradisjonell, kreativ og veldig god ordning, sier pensjonsøkonom Knut Dyre Haug i Storebrand.
En ekstra oppmerksomhet fra arbeidsgiver mot slutten av året er ikke uvanlig. Men å belønne lojale ansatte med ekstra pensjonssparing er definitivt ikke hverdagskost.
Men det gjør altså IKEA: Lojalitetsprogrammet "Tack!" sørger for at ansatte med minst fem års fartstid får en hyggelig julegave satt inn på sin pensjonssparekonto i Storebrand. I Norge får over tusen medarbeidere 14 582 kroner hver til ekstra pensjonssparing i år.
Men forsiktige forutsetninger for avkastning (to prosent årlig realavkastning etter kostnader) kan en 30 år gammel IKEA-ansatt forvente at beløpet vil være verdt mer enn det dobbelte den dagen han/hun fyller 67 år.
– Dette er en utradisjonell, kreativ og bærekraftig løsning. Pensjon er lønn du skal leve av når du blir pensjonist, og det er inspirerende å se en arbeidsgiver som tenker såpass langsiktig i forbindelse med en bonusordning, sier pensjonsøkonom Knut Dyre Haug i Storebrand.
Det er stillingsbrøken som avgjør beløpet, ikke lønnsnivået. Direktøren får altså like stor lojalitetsbonus som butikkmedarbeideren. Alle medarbeidere – også de som har jobbet kort tid i selskapet – får beløpet avsatt, men at summen blir ikke overført før etter at medarbeideren har jobbet i fem år.
– Tack! er inspirert av Ingvar Kamprads ønske om å vise at vi er takknemlige for medarbeidernes lojalitet og bidrag til IKEAs suksess. Uansett hvilken stilling vi har på IKEA, er vi alle sammen viktige for selskapets vekst, sier kommunikasjonssjef Jan Christian Thommesen i IKEA.
Pensjonsøkonomen i Storebrand håper IKEAs løsning kan inspirere flere arbeidsgivere.
– Pensjon er – etter lønn – det viktigste ansattgodet, og en god pensjonsordning er et verdifullt konkurransefortrinn for bedrifter i kampen om de beste arbeidstakerne. Storebrand har gode løsninger for bedriftsbetalt sparing, og hjelper gjerne til med å etablere denne type avtaler, sier han.